ক্যাপ্টেন রোহিত, ICC-র বর্ষসেরা তালিকায় ভারতের ৪ ক্রিকেটার

ওয়েব ডেস্ক: টেস্ট ক্রিকেটে মুখ থুবড়ে পড়লেও ২০২৪ সালে টি-২০ বিশ্বকাপ জিতেছে ভারতীয় দল (India Cricket Team)। একইসঙ্গে দীর্ঘ ১১ বছরের আইসিসি ট্রফির খরাও কেটেছে। শুধু তাই নয়, রোহিত, বিরাট ও জাদেজার মতো ক্রিকেটাররা অবসর নেওয়ার পরেও টি-২০ ক্রিকেটে সেই দাপট ধরে রেখেছেন তরুণরা। এবার তারই পুরষ্কার পেলেন দলের ক্রিকেটাররা। আইসিসি বর্ষসেরা টি-২০ একাদশে (ICC Mens’s T20 Team Of The Year 2024) স্থান পেলেন ভারতের চার খেলোয়াড়।

শনিবার ২০২৪-এর সেরা টি-২০ একাদশ প্রকাশ করেছে আইসিসি (ICC)। আর এই দলে সবথেকে বেশি ক্রিকেটার রয়েছে ভারতেরই। সবথেকে উল্লেখযোগ্য বিষয় হল, যে রোহিত শর্মা (Rohit Sharma) এখন অফ-ফর্মের গেরোয় ধুঁকছেন, তাঁকেই দলের অধিনায়ক হিসেবে নির্বাচিত করা হয়েছে। রোহিত ছাড়াও আইসিসি-র সেরা একাদশের তালিকায় অলরাউন্ডার হিসেবে জায়গা করে নিয়েছেন হার্দিক পান্ডিয়া (Hardik Pandya)। এছাড়াও ফাস্ট বোলার হিসেবে এই তালিকায় নাম রয়েছে জসপ্রীত বুমরা (Jasprit Bumrah) এবং অর্শদীপ সিং (Arshdeep Singh)।

আরও পড়ুন: আইসিসি-র বর্ষসেরা টেস্ট একাদশে ভারতের তিন

এদিকে আইসিসি বর্ষসেরা টি-২০ একাদশে একমাত্র অজি ক্রিকেটার হিসেবে স্থান পেয়েছেন ট্র্যাভিস হেড (Travis Head)। শুধু তাই নয়, একমাত্র ইংরেজ ক্রিকেটার হিসেবে বর্ষসেরা দলে ফিল সল্টকে (Phil Salt) রেখেছে আইসিসি। শুধু তাই নয়, আইসিসি-র বাছাই করা বর্ষসেরার তালিকায় একজন করে ক্রিকেটার রয়েছেন পাকিস্তান, আফগানিস্তান, শ্রীলঙ্কা, ওয়েস্ট ইন্ডিজ এবং জিম্বাবোয়ে থেকেও।

আইসিসি বর্ষসেরা টি-২০ একাদশ, ২০২৪: রোহিত শর্মা (অধিনায়ক), ট্র্যাভিস হেড, ফিল সল্ট, বাবর আজম, নিকোলাস পুরান (উইকেটকিপার), সিকন্দর রাজা, হার্দিক পান্ডিয়া, রশিদ খান, ওয়ানিন্দু হাসরাঙ্গা, জসপ্রীত বুমরা, অর্শদীপ সিং।